De danske lufthavne skal have flere internationale ruter og flere afgange på indenrigsflyvningerne for at øge væksten, tiltrække turister og ikke mindst udenlandske investeringer.

Det er hovedbudskabet i en ny luftfartsstrategi, som erhvervsminister Brian Mikkelsen (K) og transportminister Ole Birk Olesen (LA) i dag præsenterede på et pressemøde på Slotsholmen i København.

Her anbefales det blandt andet, at indenrigsflyvninger bliver medtaget på rejseplanen.dk på lige fod med bus og tog.

En strategi for erhverv - ikke for klimaet

Selv om luftfarten er en af de største klimasyndere, tager udspillet dog ikke hensyn til, hvad en stigning i flytrafikken vil betyde for udledningen af klimagasser.

»Klimaudfordringer hører under klima- og forsyningsministeren,« konstaterede transportminister Ole Birk Olesen og påpegede, at han som transportminister ikke har ansvar for at tage hensyn til de stigende klimaudfordringer.

»Det her er en strategi for et erhverv og erhvervets kunder. Jeg står for at finde ud af, hvordan luftfartsbranchen kan fungere bedst muligt – i øvrigt under de rammevilkår som Folketinget og klimaministeren har sat for klimaet,« sagde Ole Birk Olesen.

Vil have billigere flybilletter

Derimod mener de to ministre, at luftfarten er et vigtigt indsatsområde i forhold til at sikre Danmarks økonomiske vækst, blandt andet fordi udenlandske virksomheder prioriterer en fleksibel lufttransport.

»Tilgængelighed er et afgørende parameter for at gøre Danmark konkurrencedygtigt,« sagde Brian Mikkelsen.

Derfor vil de to ministre sænke den afgift, som flyselskaberne betaler for at benytte lufthavnen - det vil nemlig tiltrække flere flyselskaber og i sidste ende betyde billigere billetter, lød forklaringen.

Især Københavns Lufthavn er relevant i den sammenhæng, da den står for cirka 80 procent af det samlede passagerantal i Danmark.

»Københavns Lufthavn har monopol og nogle særlige rettigheder, og derfor skal de også give noget tilbage til samfundet,« sagde Brian Mikkelsen.

Dyrere at være flyselskab i CPH end i Norge og Sverige

Flyselskaberne betaler i gennemsnit 183 kroner til Københavns Lufthavn for hver passager, der letter fra flyvepladsen. Det er mere end både i Arlanda i Sverige og i Gardermoen i Norge.

Københavns Lufthavn er forpligtet til at bruge en vis procentdel af deres overskud på at forbedre lufthavnen - eksempelvis ved at udbygge faciliteterne eller sænke afgifterne.

De seneste to år har Københavns Lufthavn dog bidraget med 0 kroner, og derfor vil regeringen hæve procentsatsen for at presse lufthavnen til at sænke afgifterne. Procentsatsen bliver dog først relevant, hvis lufthavnen og flyselskaberne ikke kan blive enige om en aftale.

»Jeg er sikker på, at parterne kan finde en løsning til alles tilfredsstillelse, men ellers har vi den her regulering i baghånden,« sagde Ole Birk Olesen.

Det tager kun fem minutter ...

I alt indebærer strategien 38 anbefalinger til konkrete initiativer i forhold til infrastruktur, kapacitet, arbejdsmarked og regulering.

Heriblandt skal et servicetjek af sikkerhedskontrollen afdække, om det er muligt at strømline processen, selvfølgelig under hensyn til de internationale krav.

Samtidig skal ventetiden til sikkerhedskontrollen ned på fem minutter i gennemsnit og maksimalt et kvarter i de travle perioder.

Du kan læse hele strategien her.